नारदपञ्चरात्रम्‌/प्रथमैकरात्रे/अध्यायः ११
प्रथमैकरात्रे एकादशोऽध्यायः	
अथ महोत्सवदर्शनम्	
श्रीव्यास उवाच	
अथ गन्धर्वराजस्तु भगवानाज्ञया विधेः   ।	
संगीतं च जगौ तत्र कृष्णरासमहोत्सवं  ।। ११.१  ।।	
सुसमं तालमानं च सुतानं मधुरं श्रुतं  ।	
वीणामृदङ्गमुरजयुक्तं ध्वनिसमन्वितं  ।। ११.२  ।।	
रागिणीयुक्तरागेण समयोक्तेन सुन्दरं  ।	
माधुर्यं मूर्च्छ्नायुक्तं मनसे हर्षकारणं  ।। ११.३  ।।	
विचित्रं नृत्यरुचिरं रूपवेशं उत्तमं  ।	
लोकानुरागबीजं च नाट्योपयुक्तहस्तकं  ।। ११.४  ।।	
दृष्ट्वा श्रुत्वा सुराः सर्वे मुनयः सर्वयोषितः   ।	
मूर्च्छां प्रायुश्च सहसा चेतनां च पुनः पुनः   ।। ११.५  ।।	
गोपीनां वस्त्रहरणं गोपीगणविलापनं  ।	
ताभ्यो वस्त्रप्रदानं च संमानं वरदानकं  ।। ११.६  ।।	
कात्यायनीव्रतं चापि विप्रदारान्नभोजनं  ।	
महेन्द्रदर्पपूजादि भञ्जनं शैलपूजनं  ।। ११.७  ।।	
पुनश्च शुश्रुवुः सर्वे श्रीवृन्दावनवर्णनं  ।	
संप्रापुश्च पुनर्मूर्च्छां पुनः प्रापुश्च चेतनां  ।। ११.८  ।।	
तस्मै ददौ पुरो ब्रह्मा वह्निशुद्धांशुकं परं  ।	
परं शुभाशीर्वचनं यत्तन्मानसवाञ्छितं  ।। ११.९  ।।	
अमूल्यरत्ननिर्माणं चारुकुण्डालयुग्मकं  ।	
मणीन्द्रसारमुकुटं परं रत्नाङ्गुरीयकं  ।। ११.१०  ।।	
सुगन्धि चन्दनं पुष्पं स्वपादरेणुं ईप्सितं  ।	
अमूल्यरत्नतिलकं रत्नभूषणं उज्ज्वलं  ।। ११.११  ।।	
प्रत्येकं वस्तु रुचिरं तद्योषिद्भ्यश्च संददौ   ।	
विश्वकर्मा च निर्माणमणिं भूषणं उत्तमं  ।। ११.१२  ।।	
प्रत्येकं शङ्खसिन्दूरं कस्तूरीयुक्तचन्दनं  ।	
सकर्पूरं च ताम्बूलं रत्नेन्द्रसारदर्पणं  ।। ११.१३  ।।	
मणिनिर्माणामञ्जोरं श्वेतचामरशोभनं  ।	
मनोयायि रथं दिव्यं ईस्वरेच्छाविनिर्मितं  ।। ११.१४  ।।	
मुक्तामाणिक्यहीरेन्द्रैर्मणीन्द्रैश्च परिष्कृतं  ।	
सद्रत्नमालाजालैश्च श्वेतचामरदर्पणैः   ।। ११.१५  ।।	
सुशोभितं च परितो लक्षैः सुन्दरमन्दिरैः   ।	
मणिमानिक्यहीराढ्यं सद्रत्नकलशोज्ज्वलं  ।। ११.१६  ।।	
सहस्रचक्रसंसक्तं योजनायतसम्मितं  ।	
धनुर्लक्षोच्छ्रितं चैव सहस्राश्वेन योजितं  ।। ११.१७ ।	
एतदेव ददौ ब्रह्मा प्रहृष्टस्तुष्ट एव च   ।	
शम्भुस्तुष्टो ददौ हृष्टो हरिभक्तिं च निश्चलां  ।। ११.१८  ।।	
ज्ञानं अध्यात्मिकं चैव योगज्ञानं सुदुर्लभं  ।	
नानाजन्मस्मृतिज्ञानं नैपुण्यं सर्वसिद्धिषु   ।। ११.१९  ।।	
हरेश्चर्चाविधानं च स्तवनं पूजनं तथा   ।	
माणिक्यहीराहारं च रत्नलक्षं सुदुर्लभं  ।। ११.२०  ।।	
नागहारं ददौ शेषो नागेन्द्रमौलिमण्डनं  ।	
नागकन्याशतं चैव वरभूषणभूषितं  ।। ११.२१  ।।	
नागेभ्यश्चाभ्यं नित्यं हिस्रजन्तुभ्य एव च   ।	
नृपालयगतिज्ञानं सर्वलोकविलोकनं  ।। ११.२२  ।।	
निर्विघ्नत्वं ददौ तस्मै विघ्न्राजश्च संसदि   ।	
सुदुर्लभं पादपद्मयुग्मरेणुं अभीप्सितं  ।। ११.२३  ।।	
अमूल्यं च निरुपमं ग्रीष्मसूर्यप्रभोपमं  ।	
मणिराजं सुदीप्तं च त्रिषु लोकेषु दुर्लभं  ।। ११.२४  ।।	
सर्वत्र विजयं चैव वाञ्च्छितं निर्मलं यशः   ।	
संगीतविद्याविज्ञानं तन्नैपुण्यं मनोहरं  ।। ११.२५  ।।	
लक्षस्वर्णं धनेशश्च  दासानां च शतं शतं  ।	
धर्मः कीर्तिमयीं मालां स्कन्दो धैर्यं ददौ तथा   ।। ११.२६  ।।	
विषयजीर्णापहरणं ददौ धन्वन्तरिर्मनुं  ।	
सूर्यः स्यमन्तकमणिं स्वर्णाभाराष्टकप्रसुं  ।। ११.२७  ।।	
चन्द्रः श्वेताश्वरत्नं च ह्यमूल्यं उत्तमं ददौ   ।	
वह्निशुद्धांशुकयुगं ददौ वह्निश्च संसदि   ।। ११.२८  ।।	
उपेन्द्रो रत्नकोटिं च तदेवेन्द्रो ददौ पुरा   ।	
वीणाशिल्पं विश्वकर्मा वरुणश्च मणिस्रजं  ।। ११.२९  ।।	
स्मरः शृङ्गारनैपुण्यं वीर्यस्तम्भनं एव च   ।	
कामसन्दीपनं ज्ञानं कामिनीप्रेममूर्छनं  ।। ११.३०  ।।	
कामिनीवशगं शिल्पं रतितत्त्वं ददौ तथा   ।	
पापदाहनमन्त्रं च रत्नछत्रं समीरणः   ।। ११.३१  ।।	
यमश्च धर्मतत्त्वं च नरकत्राणकारणं  ।	
वसवश्च वसून्दिव्यान्रुद्रस्तेभ्योऽभयं ददौ   ।। ११.३२  ।।	
मधुपात्रं सुधापात्रं जयन्तो नलकूवरः   ।	
शुक्लपुष्पं शुक्लधान्यं पादरेणुं अभीप्सितं  ।। ११.३३  ।।	
मनोभिरां मनुयो ददौ तस्मै शुभाशिषं  ।	
लक्ष्मीश्च परमैश्वर्यं भारती हारं उत्तमं  ।। ११.३४  ।।	
रत्नमालां ददौ दुर्गा सर्वत्राभयं ईप्सितं  ।	
तत्पत्नीभ्यश्च रत्नानि सिन्दूराभरणानि च   ।। ११.३५  ।।	
क्रीडापद्मं रोहिनी च रतिः सद्रत्नदर्पणं  ।	
तुलसी चातुलं माल्यं दिव्यं वसु वसुन्धरा   ।। ११.३६  ।।	
गङ्गा च विपुलं पुण्यं स्वाहा सद्रत्नपाशकं  ।	
यमुना जलजं पद्मं अम्लानं सार्वकालिकं  ।। ११.३७  ।।	
वारुणीं वारुणी तुष्टा रत्नपात्रं शची ददौ   ।	
मनसा प्रददौ तस्मै नागानां मौलिमण्डनं  ।। ११.३८  ।।	
गन्धर्वाश्चापि तत्पत्न्यः स्वशिल्पं प्रददुस्तथा   ।	
परमानन्दयुक्ताश्च मुनिपत्न्यः शुभाशिषं  ।। ११.३९  ।।	
इति  श्रीनारदपञ्चरात्रे ज्ञानामृतसारे प्रथमैकरात्रे	
महोत्सवदर्शनं नाम एकादशोऽध्यायः